**KNJIŽNICE HRVATSKOG VOJNOG UČILIŠTA *DR. FRANJO TUĐMAN* – PREOBRAZBA ZA XXI. STOLJEĆE**

LIBRARIES OF THE CROATIAN DEFENCE ACADEMY *DR. FRANJO TUĐMAN* – TRANSFORMATION FOR THE 21ST CENTURY

*Alma Lušetić*

alusetic@morh.hr

Hrvatsko vojno učilište *Dr. Franjo Tuđman*

Sažetak

Sustav vojnog obrazovanja u Republici Hrvatskoj, od početnih kratkih časničkih tečajeva pripadnika Zbora narodne garde do akreditiranih sveučilišnih studijskih programa te razvoja znanstveno-istraživačke djelatnosti za potrebe OSRH, kontinuirano je utjecao i na razvoj knjižničnog sustava Hrvatskog vojnog učilišta *Dr. Franjo Tuđman*.

Članak predstavlja sadašnje stanje i postignuća Knjižnica HVU-a omogućena utjecajem transformacije i razvoja obrazovnih procesa na HVU-u a posebice pokretanjem dodiplomskih programa Vojno vođenje i upravljanje i Vojno inženjerstvo odnosno integracijom HVU-a sa Sveučilištem Zagreb 2014. godine. Također prikazuje i korake kojima su knjižničari Knjižnica HVU-a predviđali promjene i bili pokretači unapređenja knjižničnog poslovanja Knjižnica HVU-a u svim njegovim segmentima.

Predstavljanje Knjižnica HVU-a na stručnom skupu *15. dani specijalnih i visokoškolskih knjižnica* u Lovranu 2017. godine prvo je predstavljanje djelatnosti knjižničarstva iz sustava OSRH na jednom stručnom skupu o knjižničarstvu od osnutka OSRH 1991. godine. Bitna namjera predstavljanja je informacija stručnoj zajednici o postojanju, načinu rada i mogućoj suradnji za koju su se knjižnice HVU-a ulaskom u sveučilišnu zajednicu otvorile javnosti, te je i prilog obilježavanju 25. obljetnice osnutka Hrvatskog vojnog učilišta *Dr. Franjo Tuđman*.

Ključne riječi: Knjižnice Hrvatskog vojnog učilišta Dr. Franjo Tuđman, Knjižnice Oružanih snaga Republike Hrvatske, unapređenje knjižničnog poslovanja, vojne knjižnice.

Summary

Military education in the Republic of Croatia, from the basic short-term officer courses for the members of the Croatian National Guard to the accredited university study programmes and scientific research for the need of the Croatian Armed Forces, has continuously influenced the development of the library system of the Croatian Defence Academy *Dr. Franjo Tuđman*. This article describes the present situation and achievements of the CDA libraries which was enabled by the transformation and development of education processes at the CDA, particularly with initializing undergraduate university study programmes Military Engineering and Military Leadership and Management, by integrating CDA with the University of Zagreb in 2014. It also outlines the steps with which the CDA librarians have foreseen the changes and have been the drivers of improving library activities in all its segments.

Presentation of the CDA libraries at the Conference "*15. dani specijalnih i visokoškolskih knjižnica*" is the first presentation of the CAF library activities at the professional meeting on librarianship since the establishment of the CAF in 1991. The main purpose of the presentation was the information to the professional community about the presence, the methods of work and possible cooperation for which the CDA libraries have opened up to the public by entering the university community and it takes part in marking the 25th anniversary of the foundation of Croatian Defence Academy *Dr. Franjo Tuđman*.

Key words: Libraries of the Croatian Defence Academy *Dr. Franjo Tuđman*, Libraries of the Armed Forces of the Republic of Croatia, military libraries, improvement of library activities

**Razvoj obrazovnih procesa u Oružanim snagama Republike Hrvatske**

2016. godine obilježena je 25. obljetnica osnutka Hrvatskog vojnog učilišta *Dr. Franjo Tuđman*. Od samog osnutka u svojih prvih četvrt stoljeća postojanja, sustav obrazovanja u Oružanim snagama Republike Hrvatske pa tako i Hrvatsko vojno učilište prošlo je kroz niz važnih ustrojbenih i organizacijskih mijena prouzročenih konkretnim potrebama ustroja i razvoja Oružanih snaga RH. Sve spomenute promjene značajno su utjecale i na knjižničnu djelatnost na Hrvatskom vojnom učilištu i u OSRH općenito, a iz njihova niza istaknut ćemo isključivo one koji su imale pozitivan utjecaj te omogućile i potaknule razvoj i napredak knjižnične djelatnosti u OSRH:

1991. godine organizirane su početne izobrazbe časnika i dočasnika Hrvatske vojske u svrhu provedbe borbenih operacija na ratištu te je ustrojen Časnički centar Hrvatske vojske.

1993. godine Časnički centar preustrojen u Hrvatsko vojno učilište "Petar Zrinski" u kojem se  
provodi školovanje djelatnih časnika i dočasnika svih grana, rodova i struka.2003. godine pokrenut je program "Kadet" „kao kombinacija civilnog i vojnog školovanja, čime je napravljen je prvi pokušaj integriranja vojnog obrazovanja sa sveučilišnom zajednicom. 2007. godine cjelokupni sustav vojnog školovanja ponovno je organiziran u  
jedinstvenoj ustanovi HVU-u *Petar Zrinski*. Najnovija faza razvoja HVU-a započela je 2012. godine pripremama za pokretanje novih dodiplomskih studijskih programa u sklopu integracije HVU-a sa Sveučilištem: Vojno vođenje i upravljanje i Vojno inženjerstvo, koji su se počeli provoditi 2014. godine. Uz pokretanje sveučilišnih studijskih programa na HVU-u su napravljene i druge promjene: stvaranje Centra za strateške i obrambene studije, stvaranje Središta za strane jezike *Katarina Zrinska*, pokretanje priprema za osnivanje diplomskih studija, a time i otvaranje mogućnosti za uspostavu doktorskih studija u skoroj budućnosti. Ova nova faza u razvoju HVU-a simbolično je obilježena i promjenom imena u Hrvatsko vojno učilište *Dr. Franjo Tuđman*”[[1]](#footnote-1).

2016. godine unutar interdisciplinarnog područja znanosti uspostavljeno je znanstveno polje Vojno-obrambene i sigurnosno-obavještajne znanosti i umijeće, a školske godine 2018./2019. s izvedbom započinje studij Vojno pomorstvo u Splitu.

Vizija HVU-a najavljuje da će „HVU u ciljanoj budućnosti, do 2020. godine,  
postati visokoobrazovna vojna ustanova, integrirana u sveučilišnu zajednicu,  
nacionalno i internacionalno vrednovana, usredotočena na obrambenosigurnosne sadržaje“[[2]](#footnote-2).

**Preobrazba Knjižnica HVU-a *Dr Franjo Tuđman* - *skok u XXI. stoljeće***

Tri knjižnice koje danas djeluju u sustavu Hrvatskog vojnog učilišta - Knjižnica HVU-a Zagreb, Knjižnica HVU-a Split i Knjižnica HVU-a Zadar - djeluju od samog osnutka Oružanih snaga Republike Hrvatske 1991. godine, ali su u nizu prethodno navedenih organizacijskih mijena u OSRH bile dijelom raznih ustrojbenih cjelina sa različitim statusom i načinima te mogućnostima poslovanja. Značaj knjižnica u OSRH raste razvojem programa *Kadet* 2003. godine, ali prijelomna godina za njihov razvoj zapravo je 2008. godina kada su sve tri knjižnice po prvi puta zajedno pozicionirane u sustav Hrvatskog vojnog učilišta: napokon povezane i umrežene, dobile su odgovarajuće mjesto unutar obrazovne ustanove sa čvrstom vizijom razvoja prema Konceptu izobrazbe za potrebe OSRH usvojenom 2007. godine kojim su „započete pripreme za usklađivanje obrazovnih procesa na HVU-u s odredbama bolonjske deklaracije i nacionalnih zakonskih odredbi o znanosti i visokom obrazovanju“[[3]](#footnote-3). Od tada, a pogotovo od 2012. godine kada se intenziviraju pripreme za pokretanjevojnih studijskih programaVojno vođenje i upravljanje i Vojno inženjerstvo u sklopu Sveučilišta u Zagrebu, Knjižnicama se otvaraju značajne mogućnosti za unapređenje djelatnosti. U nastojanju da zadovolji sve potrebne kriterije Sveučilišta, Hrvatsko vojno učilište postaje sve senzibilnije i za djelatnost knjižničarstva te daje odgovarajuću podršku sustava. Važno je napomenuti da je napredak knjižničarstva na HVU-u uz postavljene zahtjeve i standarde Sveučilišta, potican još i više željom te sustavnim zagovaranjem iz samih Knjižnica HVU-a čiji su djelatnici itekako bili svjesni da se povoljne okolnosti razvoja sveučilišnih studijskih programa moraju odmah i što bolje iskoristiti i za razvoj knjižničarstva na HVU-u. Time su se Knjižnice HVU-a postavile kao izuzetno aktivni sudionik u ostvarivanju misije i aktivnosti matične ustanove, što je znatno utjecalo i na njihovu percepciju i status na HVU-u.

Prema misiji HVU-a koja kaže da je „HVU visokoobrazovna vojna ustanova OSRH čija je primarna uloga školovanjem pripremati i osposobljavati časnike, dočasnike i državne službenike u OSRH za provedbu zadaća Oružanih snaga određenih njihovim strateškim dokumentima, misijama i zadaćama“[[4]](#footnote-4), po prvi puta u knjižnicama OSRH 2014. godine definirane su misija i vizija Knjižnica HVU-a:

„Knjižnice HVU-a "Dr. Franjo Tuđman" centar su knjižnično-informacijske djelatnosti na HVU-u "Dr. Franjo Tuđman" kao središnjoj vojnoobrazovnoj ustanovi Oružanih snaga Republike Hrvatske. Prema namjeni knjižničnog fonda, Knjižnice HVU-a su *visokoškolske* knjižnice čija je glavna uloga podupiranje obrazovnih potreba polaznika izobrazbi te razvoja nastavnih procesa i znanstveno-istraživačkog rada na HVU-u, kao i širenje vojnostručnih znanja, nacionalne i opće kulture svih pripadnika OSRH. Prema sadržaju knjižničnog fonda, Knjižnice HVU-a*jedine su specijalne* knjižnice u RH koje prikupljaju građu iz područja obrane i vojnih znanosti, te znanstvenog polja Vojno-obrambenih i sigurnosno-obavještajnih znanosti i umijeća, što daje posebnu važnost njihovu djelovanju u široj društvenoj zajednici.

*Vizija:*Knjižnice HVU-a "Dr. Franjo Tuđman", u mreži visokoškolskih knjižnica Sveučilišta u Zagrebu, intenzivnim razvojem suvremene knjižnično-informacijske djelatnosti postaju ravnopravan partner u stjecanju i stvaranju znanja, pridonose razvoju boljeg i kvalitetnijeg obrazovnog i znanstveno-istraživačkog rada HVU-a te su s bogato razvijenim knjižničnim fondovima, informacijskom tehnologijom i stručnim djelatnicima značajna potpora cjeloživotnom obrazovanju kadeta i svih pripadnika OSRH.“[[5]](#footnote-5)

Potom su identificirane slabe točke poslovanja koje je nužno valjalo unaprijediti u sljedećim segmentima poslovanja:

- nabava građe i izgradnja zbirki

- automatizirano poslovanje – do 2014. godine vršena je ručna bibliografska obrada građe te izgradnja isključivo papirnatog kataloga kao i papirnato vođenje podataka o cirkulaciji građe čime je prouzročen ograničeni pristup informacijama

- nepostojanje svijesti u OSRH o postojanju Zakona o knjižnicama[[6]](#footnote-6) te u skladu s tim i neusklađenost sa odredbama ZoK i ostalim propisima o knjižničnoj djelatnosti

- nepostojanje svijesti o knjižničarstvu kao specifičnoj struci za koju uvjete propisuje i Zakon o knjižnicama

- neodgovarajući prostorni uvjeti te zastarjela informatička oprema

- način i mogućnosti prezentacije poslovanja Knjižnica HVU-a te suradnja sa vojnim i civilnim knjižnicama izvan sustava OSRH.

U skladu sa Konceptom izobrazbe za potrebe OSRH, Studijom transformacije sustava vojnog obrazovanja[[7]](#footnote-7), Dugoročnim planom razvoja OSRH 2015.-2024.[[8]](#footnote-8), Zakonom o knjižnicama i ostalim aktima koji propisuju knjižničnu djelatnost kao i Standardima za visokoškolske knjižnice[[9]](#footnote-9) te Prijedlogom standarda za specijalne knjižnice u Republici Hrvatskoj[[10]](#footnote-10), osmišljen je cijeli niz aktivnosti, korespondencije, formalnih i neformalnih zagovaračkih sastanaka koje su po uzoru na vojne operacije OSRH u Domovinskom ratu sistematizirane i nazvane *Šest knjižničnih operacija za skok u XXI. stoljeće.*

Navedene operacije osigurale su sljedeće*:*

*1. Operacija Knjiga*

- sustavna i redovita nabava knjižnične građe za razvoj knjižničnih zbirki prema zahtjevima Knjižnice (od 2012.)

- građa za vojne studijske programe nabavlja se sukladno smjernicama Bolonjske deklaracije (od 2014.)[[11]](#footnote-11) - u ugovorima o uvjetima školovanja koje kadeti potpisuju sa MORH-om stoji da će MORH svakom kadetu osigurati literaturu potrebnu za studij, što osigurava nabavu građe za Knjižnice HVU-a u propisanim količinama

- građa za projekte Centra za obrambene i strateške studije inventarizira se u knjižnicama od 2014. godine te se potom dostavlja sudionicima projekata u CZOiSS na uporabu; Knjižnice HVU-a preuzele su cjelokupnu Knjižnicu i funkciju knjižnice CzOiSS-a koja je do 2015. godine bila izdvojena iz sustava Knjižnica HVU-a.

- publikacije OSRH dostavljaju se u knjižnice HVU-a na načelu obveznog primjerka

- školske godine 2016./2017. izvršena je revizija i otpis zastarjele i dotrajale građe Knjižnice Doma hrvatskih branitelja u Puli (oko 32 000 jedinica), dok je dio građe procijenjen kao perspektivan za Knjižnice HVU-a te preuzet u Zagreb, Split i Zadar.

*2. Operacija Ekran*

- u Knjižnice se uvodi programska podrška za knjižnično poslovanje Zaki, a od akademske god. 2014./2015. elektronički katalog postaje dostupan na mreži (MORH je odabrao Zaki kao domaći proizvod sa podrškom u RH koji se po potrebi u potpunosti može prilagoditi zahtjevima OSRH)

- vrši se reinventarizacija i potpuna retroaktivna strojna izrada kataložnih zapisa za cjelokupni knjižnični fond

- vrši se retroaktivna predmetna sadržajna obrada građe od 2012. slobodno oblikovanim odrednicama u elektroničkim popisima građe, a od 2016. u Zaki-ju.

*3. Operacija Zakon*

2016. godine započelo je usklađivanje poslovanja Knjižnica HVU-a sa Zakonom o knjižnicama i ostalim aktima koji uređuju knjižničnu djelatnost:

- osnovan je Knjižnični odbor

- donesen je Poslovnik o radu Knjižnica HVU-a

- Knjižnice HVU-a upisane su u Upisnik knjižnica Ministarstva kulture

- donesena je Uputa o uvjetima i načinu korištenja knjižnične građe i usluga Odsjeka knjižnica HVU-a "Dr. Franjo Tuđman".

*4. Operacija Struka*

- Odsjek knjižnica djeluje u sastavu Odjela za knjižničnu i izdavačku djelatnost

- uvjeti za zapošljavanje djelatnika u knjižnicama kako propisuje ZoK uneseni su u dokumente i procedure HVU-a

- sredstva za stručno usavršavanje knjižničara odobravaju se od 2014. na godišnjoj razini.

*5. Operacija Prostor*

- Knjižnica HVU-a Zagreb u novom prostoru od cca 500 m2 i s novom opremom od 2008. godine

- 2017. započinje obnova Knjižnice HVU-a Split koja će omogućiti suvremeniju organizaciju prostora i poslovnih procesa te slobodan pristup građi

- 2017. godine izvršen je značajan otpis viškova vojnih publikacija.

*6. Operacija Odraz*

- uspostavljena je međuknjižnična posudba s raznim knjižnicama u RH

- uspostavljena je suradnja s civilnim i vojnim knjižnicama u RH i svijetu

- redovito se vrše promotivne aktivnosti Knjižnica – prezentacije, izložbe, sudjelovanje u Danima otvorenih vrata HVU-a, izrađuju se promotivni materijali (letci, plakati, objave na mreži)

- pokrenut je proces omogućavanja prodaje stručnih izdanja MORH-a.

**Knjižnice HVU-a *Dr Franjo Tuđman* danas**

U okviru Odsjeka knjižnica HVU-a danas djeluju tri knjižnice čiji fondovi slijede podjelu grana Oružanih snaga RH: Knjižnica Zagreb – građa iz područja kopnene vojske, Knjižnica Split – građa iz područja mornarice, Knjižnica Zadar – građa iz područja zrakoplovstva i protuzračne obrane.

Knjižnični fond sadrži oko 200 000 svezaka knjižnične građe: stručne publikacije u izdanju MORH-a i ustrojstvenih cjelina OSRH; zbirka završnih radova polaznika Dočasničke, Časničke, Zapovjedno-stožerne i Ratne škole; literatura za vojne studijske programe Vojno inženjerstvo te Vojno vođenje i upravljanje; literatura za polaznike svih razina izobrazbi časnika, dočasnika i državnih službenika OSRH; literatura za potrebe razvoja znanstveno-istraživačke djelatnosti u OSRH; zbirka Vojna znanost – filozofija i sociologija rata, strategija, taktika, vojna izobrazba, pješaštvo, mornarica, zrakoplovstvo, vojna povijest, vojna medicina, vojna tehnika itd.; zbirka Domovinski rat; referentna zbirka: s posebnim naglaskom na vojnim znanostima i umijećima; općeznanstveni fond – sve discipline koje podupiru znanstveno polje Vojno-obrambene i sigurnosno-obavještajne znanosti i umijeće; zbirka časopisa: s posebnim naglaskom na obrani i vojnim znanostima; zbirka digitalne građe; zbirka stare građe (uključujući zbirku građe JNA te fond pričuvnih brodskih knjižnica K.u.K. Marine-Bibliothek u Knjižnici HVU-a Split); književnost.

Slobodan pristup građi organiziranoj prema sustavu Univerzalne decimalne klasifikacije omogućen je u najvećem dijelu knjižnice Zagreb, a nakon uređenja bit će omogućen i u Knjižnici Split. Knjižnice imaju čitaonice s pristupom internetu, a radno vrijeme Knjižnice Zagreb gdje se danas provode sveučilišni studiji traje 12 sati dnevno svakog radnog dana. Pretraživanje je moguće u abecednom katalogu u tradicionalnom kartičnom obliku, popisu građe u elektroničkom obliku i sustavu za e-učenje HVU-a Ilias (za polaznike izobrazbi na HVU-u), te elektroničkom katalogu dostupnom na adresi: <http://k-hvu.zaki.com.hr>. Kadetima, profesorima i znanstvenicima HVU-a omogućen je pristup najvažnijim svjetskim bazama podataka preko adrese Portala elektroničkih izvora za hrvatsku akademsku i znanstvenu zajednicu i udaljenog pristupa s AAI@EduHr identitetana adresi: <http://baze.nsk.hr>. Ciljanu korisničku populaciju čini oko 15 000 pripadnika OSRH a od toga godišnje oko 1500 aktivnih korisnika: kadeti i polaznici vojnih izobrazbi / djelatnici (u omjeru 1:1); muškarci / žene u omjeru 3:1. U Knjižnicama HVU-a godišnje se posudi oko 9000 jedinica knjižnične građe, uključujući i mrežnu građu posredovanu uz pomoć knjižničara. U Knjižnicama je zaposleno 10 djelatnika od kojih 3 diplomirana knjžničara, 2 knjižničara, 3 viša stručna savjetnika sa visokom stručnom spremom različitih struka te djelatnica sa višom stručnom spremom u procesu polaganja stručnog ispita za knjižničara.

Ostvarenim i nabrojanim aktivnostima i postignućima, izazovi za Knjižnice i knjižničare HVU-a naravno ne prestaju, već se svakim danom postavljaju novi i u planu su sljedeće aktivnosti od kojih su neke već i u početnoj realizaciji:

* uspostava kvalitetne Knjižnice Split kao potpora studiju Vojno pomorstvo od šk.god. 2018./2019.
* uspostava digitalnog repozitorija završnih radova dodiplomskih studenata (prva generacija objavljuje završne radove 2018. godine), zatim diplomskih radova po uspostavi diplomskih studija te doktorskih disertacija polaznika i djelatnika HVU-a
* razvoj digitalne knjižnice
* širenje mreže knjižnica u OSRH
* jednostavniji i brži sustav nabave knjižnične građe
* uvjeti za zapošljavanje djelatnika u knjižnicama OSRH kako propisuje ZoK unijeti u sve potrebne dokumente i procedure OSRH l
* novi ustroj Knjižnica HVU-a u sklopu samostalne visokoobrazovne vojne ustanove u sklopu Sveučilišta Zagreb.

LITERATURA

Barić, S.: Hrvatsko vojno učilište od Domovinskog rata do sveučilišne zajednice // 25 godina Hrvatskog vojnog učilišta *Dr. Franjo Tuđman:* zbornik / Zagreb: Hrvatsko vojno učilište *Dr. Franjo Tuđman*,2016. Str. 14

Dugoročni plan razvoja Oružanih snaga Republike Hrvatske 2015. – 2024. Zagreb: Ministarstvo obrane RH, 2014.

Jakopčić, M.: Ključni trenutci u razvoju Hrvatskog vojnog učilišta Dr. Franjo Tuđman // 25 godina Hrvatskog vojnog učilišta *Dr. Franjo Tuđman:* zbornik / Zagreb: Hrvatsko vojno učilište *Dr. Franjo Tuđman*,2016. Str. 48

Mrežne stranice Knjižnica HVU-a. [citirano:2017-03-01]. Dostupno na: <http://khvu.zaki.com.hr/pages/search.aspx?&currentPage=1&searchById=-1>

Standardi za specijalne knjižnice u Republici Hrvatskoj: prijedlog (rujan 2011.). [citirano 2017-03-01]. Dostupno na: https://www.gksb.hr/images/dokumenti/Standardi\_za\_specijalne\_knjinice.pdf

Standardi za visokoškolske knjižnice. // Vjesnik bibliotekara Hrvatske 33, 1/4 (1990.). Str. 201 – 210.

Studija transformacije sustava vojnog obrazovanja. Zagreb: Hrvatsko vojno učilište *Petar Zrinski*., 2013.

Zakon o knjižnicama (NN 105/97, NN 5/98, NN 104/00, NN 69/09); Pravilnik o upisniku knjižnica i knjižnica u sastavu (NN 139/98, 25/17); Pravilnik o uvjetima i načinu stjecanja stručnih zvanja u knjižničarskoj struci (NN 28/11, NN 16/14, NN 60/14 – Ispravak, NN 47/17); Pravilnik o matičnoj djelatnosti knjižnica u Republici Hrvatskoj (NN 43/01); Pravilnik o reviziji i otpisu knjižnične građe (NN 21/02); Pravilnik o zaštiti knjižnične građe (NN 52/05)

1. Barić, S.: Hrvatsko vojno učilište od Domovinskog rata do sveučilišne zajednice // 25 godina Hrvatskog vojnog učilišta *Dr. Franjo Tuđman:* zbornik / Zagreb: Hrvatsko vojno učilište *Dr. Franjo Tuđman*,2016. Str. 14 [↑](#footnote-ref-1)
2. Studija transformacije sustava vojnog obrazovanja. Zagreb: Hrvatsko vojno učilište *Petar Zrinski*., 2013. [↑](#footnote-ref-2)
3. Jakopčić, M.: Ključni trenutci u razvoju Hrvatskog vojnog učilišta Dr. Franjo Tuđman // 25 godina Hrvatskog vojnog učilišta *Dr. Franjo Tuđman:* zbornik / Zagreb: Hrvatsko vojno učilište *Dr. Franjo Tuđman*,2016. Str. 48 [↑](#footnote-ref-3)
4. Studija transformacije sustava vojnog obrazovanja. Zagreb: Hrvatsko vojno učilište *Petar Zrinski*., 2013. [↑](#footnote-ref-4)
5. Mrežne stranice Knjižnica HVU-a. [citirano:2017-03-01]. Dostupno na: http://k-hvu.zaki.com.hr/pages/search.aspx?&currentPage=1&searchById=-1 [↑](#footnote-ref-5)
6. Zakon o knjižnicama (NN 105/97, NN 5/98, NN 104/00, NN 69/09); Pravilnik o upisniku knjižnica i knjižnica u sastavu (NN 139/98, 25/17); Pravilnik o uvjetima i načinu stjecanja stručnih zvanja u knjižničarskoj struci (NN 28/11, NN 16/14, NN 60/14 – Ispravak, NN 47/17); Pravilnik o matičnoj djelatnosti knjižnica u Republici Hrvatskoj (NN 43/01); Pravilnik o reviziji i otpisu knjižnične građe (NN 21/02); Pravilnik o zaštiti knjižnične građe (NN 52/05) [↑](#footnote-ref-6)
7. Studija transformacije sustava vojnog obrazovanja. Zagreb: Hrvatsko vojno učilište *Petar Zrinski*., 2013. [↑](#footnote-ref-7)
8. Dugoročni plan razvoja Oružanih snaga Republike Hrvatske 2015. – 2024. Zagreb: Ministarstvo obrane RH, 2014. [↑](#footnote-ref-8)
9. Standardi za visokoškolske knjižnice. // Vjesnik bibliotekara Hrvatske 33, 1/4 (1990.). Str. 201 – 210. [↑](#footnote-ref-9)
10. Standardi za specijalne knjižnice u Republici Hrvatskoj: prijedlog (rujan 2011.). [citirano 2017-03-01]. Dostupno na: https://www.gksb.hr/images/dokumenti/Standardi\_za\_specijalne\_knjinice.pdf [↑](#footnote-ref-10)
11. [↑](#footnote-ref-11)